Forslag til EUROPA-PARLAMENTETS OG RÅDETS FORORDNING om indførelse af et økopointsystem, som finder anvendelse i 2004 på lastvogne, der kører gennem Østrig

(forelagt af Kommissionen)

2001/0310 (COD)

Forslag til EUROPA-PARLAMENTETS OG RÅDETS FORORDNING om indførelse af et økopointsystem, som finder anvendelse i 2004 på lastvogne, der kører gennem Østrig

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 71, stk. 1,

under henvisning til forslag fra Kommissionen [1],

[1] EFT C

under henvisning til udtalelse fra Det Økonomiske og Sociale Udvalg [2],

[2] EFT C

under henvisning til udtalelse fra Regionsudvalget [3],

[3] EFT C

i henhold til fremgangsmåden i traktatens artikel 251, og

ud fra følgende betragtninger:

(1) Protokol nr. 9 til akten vedrørende Østrigs tiltrædelse af Den Europæiske Union [4] fastsætter i artikel 11, stk. 2, litra a), at økopointsystemet udløber den 31. december 2003.

[4] EFT C 241 af 29. 8. 1994.

(2) I punkt 58 i konklusionerne fra mødet i Laeken den 14. og 15. december 2001 anmodede Det Europæiske Råd om, at økopointsystemet som en midlertidig løsning blev forlænget. Denne forlængelse indgår som led i beskyttelsen af miljøet i følsomme områder såsom Alpeområdet.

(3) Denne foranstaltning er nødvendig, indtil der vedtages et rammeforslag vedrørende betaling for brug af infrastrukturer som forudset i hvidbogen om den europæiske transportpolitik frem til 2010 [5].

[5] KOM (2001)370 af 12. september 2001.

(4) I overensstemmelse med artikel 2 i Rådets afgørelse af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [6], bør de nødvendige foranstaltninger til gennemførelse af denne forordning vedtages efter den rådgivningsprocedure, der er fastlagt i artikel 3 i den nævnte afgørelse.

[6] EFT L 184 af 17.7.1999, s. 23.

(5) Der bør altså indføres et økopointsystem for 2004 -

UDSTEDT FØLGENDE FORORDNING:

Artikel 1

I denne forordning forstås ved:

a) "køretøj": et køretøj som defineret i artikel 2 i forordning (EØF) nr. 881/92 [7]

[7] EFT L 95 af 9.4.1992, s. 1.

b) "international transport": international transport som defineret i artikel 2 i forordning (EØF) nr. 881/92

c) "transittrafik gennem Østrig": enhver trafik gennem østrigsk område, hvor udgangspunkt og bestemmelsessted ligger uden for Østrig

d) "lastvogn": ethvert motorkøretøj med en tilladt totalvægt på over 7,5 tons indregistreret i en medlemsstat, der er bestemt til transport af gods eller til trækning af påhængsvogne, herunder også trækkende køretøjer for sættevogne, og påhængskøretøjer med en tilladt totalvægt på over 7,5 tons, der trækkes af et motorkøretøj indregistreret i en medlemsstat med en højeste tilladt totalvægt på 7,5 tons

e) "vejgodstrafik i transit gennem Østrig": transittrafik gennem Østrig, der udføres med lastvogne, uanset om disse er med last eller uden last

f) "bilateral kørsel": international transport, der forgår med lastvogn, og som har udgangspunkt eller bestemmelsessted i Østrig og henholdsvis bestemmelsessted eller udgangspunkt i en anden medlemsstat, samt kørsel uden last i forbindelse med en sådan transport.

Artikel 2

Denne forordning finder anvendelse på vejgodstransport ved kørsel inden for Fællesskabets område.

Artikel 3

1. Ved kørsel, der omfatter vejgodstrafik i transit gennem Østrig, gælder den ordning om kørsel for egen regning og ordningen om erhvervsmæssig kørsel i henhold til Rådets første direktiv af 23. juli 1962 [8] og Rådets forordning (EØF) nr. 881/92, med forbehold af bestemmelserne i denne artikel.

[8] EFT L 70 af 6.8.1962, s. 2005/62.

2. Fra den 1. januar 2004 til den 31. december 2004 gælder følgende bestemmelser:

a) Det samlede NOx-emissionsniveau fra lastvogne, der kører i transit gennem Østrig, fastsættes i overensstemmelse med tabellen i bilag 1.

b) Fastsættelsen af det samlede NOx-emissionsniveau fra lastvogne forvaltes ved hjælp af et økopointsystem. Som led i dette system behøver hver lastvogn, som kører i transit gennem Østrig, et økopointantal, som svarer til talværdien af dens NOx-emissioner (den godkendte værdi i forbindelse med produktionens overensstemmelse (COP-værdien) eller typegodkendelsesværdien). Tildeling og forvaltning af disse point beskrives i bilag 2.

c) Østrig udfærdiger og stiller rettidigt de økopointkort til rådighed, som i henhold til bilag 2 skal anvendes ved forvaltning af økopointsystemet, for lastvogne, der kører i transit gennem Østrig.

d) Kommissionen fordeler økopointene på medlemsstaterne i henhold til bestemmelser, der fastsættes efter stk. 4.

3. Hvis der ikke bliver vedtaget et rammeforslag vedrørende betaling for brug af infrastrukturer, opretholdes de i stk. 2 fastsatte bestemmelser i et år, og eventuelt i højst yderligere et år.

4. Kommissionen vedtager efter proceduren i artikel 5 de nærmere bestemmelser for fremgangsmåderne vedrørende økopointsystemet, fordelingen af økopoint og de tekniske spørgsmål i forbindelse med anvendelsen af denne artikel.

Artikel 4

1. Så længe bestemmelserne i artikel 3, stk. 2, finder anvendelse, træffer medlemsstaterne som led i deres gensidige samarbejde eventuelle nødvendige foranstaltninger imod misbrug af økopointsystemet, der er forenelige med EF-traktaten.

2. Vognmænd med en fællesskabstilladelse, der er udstedt af de kompetente myndigheder i Østrig, er ikke bemyndiget til at udføre international godstransport ved kørsel, hvor hverken af- eller pålæsning finder sted i Østrig. Al kørsel, som indebærer transitkørsel gennem Østrig, er dog undergivet bestemmelserne i artikel 3.

3. Alle kontrolmetoder, herunder elektroniske systemer, der vedrører gennemførelsen af artikel 3, fastlægges om nødvendigt efter proceduren i artikel 5.

Artikel 5

1. Kommissionen bistås af et udvalg, som består af repræsentanter for medlemsstaterne med en repræsentant for Kommissionen som formand.

2. Når der henvises til nærværende stykke, finder den i artikel 3 i afgørelse 1999/468/EF omhandlede rådgivningsprocedure anvendelse i overensstemmelse med samme afgørelses artikel 7, stk. 3, og artikel 8.

Artikel 6

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Europa-Parlamentets vegne På Rådets vegne

La Présidente Le Président

BILAG 1

som omhandlet i artikel 3, stk. 2, litra a), i denne forordning

>TABELPOSITION>

BILAG 2

TILDELING OG FORVALTNING AF ØKOPOINT

som omhandlet i artikel 3, stk. 2, litra b), i denne forordning

1. For hver lastvogn, der kører gennem Østrig, skal chaufføren ved hver grænseovergang (i begge retninger) forelægges følgende:

a) et dokument, hvoraf COP-værdien for NOx-emissionen fra den anvendte lastvogn fremgår

b) et gyldigt økopointkort, der er udstedt af de kompetente myndigheder.

ad a)

For lastvogne, der er indregistreret for første gang efter den 1. oktober 1990, skal det dokument, hvori COP-værdien dokumenteres, være en attest udstedt af den kompetente myndighed, hvori der angives en officielt bekræftet COP-værdi for NOx-emissionen, eller typegodkendelsesdokumentet, hvori godkendelsesdato og den ved udstedelse af typegodkendelsen målte værdi er angivet. I sidstnævnte tilfælde er COP-værdien typegodkendelsesværdien forhøjet med 10%. Er en sådan værdi først blevet fastsat for et køretøj, kan den ikke længere ændres i køretøjets levetid.

For lastvogne, der er indregistreret for første gang før den 1. oktober 1990, og for lastvogne, for hvilke der ikke findes nogen typegodkendelse, fastsættes skønsmæssigt en COP-værdi på 15,8 g/kWh.

ad b)

Økopointkortet indeholder et bestemt pointtal og nedskrives på følgende måde på grundlag af COP-værdien for de pågældende køretøjer:

1) hver g/kWh NOx-emission, i henhold til værdien i det i stk. 1, litra a), nævnte dokument, tæller som ét point

2) decimaler af NOx-emissionsværdierne rundes op til det næste større hele tal, når decimalværdien er 0,5 eller derover, og afrundes nedad i andre tilfælde.

2. Hver tredje måned beregner Kommissionen i overensstemmelse med proceduren i artikel 5 antallet af ture og den gennemsnitlige NOx-værdi for lastvognene fordelt på de enkelte stater.